Ego Garnerius, Dei gratia abbas Sancti Benedicti Floriacensis, et ecclesiae nos rae totus conventus, notum facimus universis tam praesentibus quam futuris quod dilectus et familiaris amicus noster Petrus, capellanus de Sancto Aniano, ob devotionem et amorem quem habebat erga nos, dedit nobis singulis annis duodecim solidos in anniversario quod annuatim celebrabimus in procuratione conventus et trium pauperum expendendos. Quoniam autem prior circa negotia domus majorem habet sollicitudinem, ipsi denarii in manu prioris venient et per manum prioris in usum conventus expendentur, ipsos autem duodecim solidos Odo serviens noster de Sancto Aniano et frater ejus Joannes de tenemento quod eis capellanus tradidit, et de suo proprio tenemento, exceptis aliis omnibus consuetudinibus praeter censum qui prioris est de Sancto Aniano, sine difficultate se solvere septem diebus ante anniversarium fide data concesserunt, pro hoc autem beneficio audito obitu capellani. Unusquisque sacerdotum duas missas cantabit, caeteri vero inferioris ordinis unum psalterium, conversi vero tercenties orationem dominicam dicent. Hujus rei testes sunt, ex parte nostra, Artaudus prior, Arnulphus supprior, Willelmus armarius, Arnaldus prior de Regula, Willelmus tertius in ordine; ex parte capellani, Bartholomaeus capellanus de Poly, Fulco pelliparius, Rusellus de Sancto Aniano; ex parte Odonis, Bartholomaeus capellanus de Sancto Clemente, Joannes capellanus de Sancto Florentio, Martinus et Johannes fratres ipsius Odonis. Hoc autem ut firmius teneretur, praesentem car tam per chirographum partitam, cujus unam partem ipsi Odoni reservandam tradidimus et alteram nobis retinuimus, sigillorum nostrorum munimine fecimus roborari. Actum anno incarnati Verbi 1190.